[pic] | EURÓPSKA KOMISIA | Brusel, 21.3.2011 KOM(2011) 137 v konečnom znení 2008/0090 (COD) Návrh NARIADENIE EURÓPSKEHO PARLAMENTU A RADY, ktorým sa mení a dopĺňa nariadenie (ES) č. 1049/2001 o prístupe verejnosti k dokumentom Európskeho parlamentu, Rady a Komisie DÔVODOVÁ SPRÁVA 1. Komisia predložila 30. apríla 2008 návrh na prepracovanie nariadenia (ES) č. 1049/2001[1]. Európsky parlament hlasoval o správe, ktorá obsahovala veľký počet zmien a doplnení, ale rozhodol sa nehlasovať o sprievodnom legislatívnom uznesení. Z tohto dôvodu nie je k dispozícii stanovisko Európskeho parlamentu z prvého čítania. 2. Po voľbách do Európskeho parlamentu v júni 2009 sa novozvolený Parlament opäť začal venovať legislatívnemu návrhu v súlade s článkom 214 svojho rokovacieho poriadku. Zmenený a doplnený návrh správy bol predložený v Európskom parlamente v máji 2010. Výbor pre ústavné veci Európskeho parlamentu poskytol svoje stanovisko k návrhu Komisie 30. novembra a Výbor pre petície tak urobil 1. decembra 2010. Výbor pre občianske slobody ešte návrh správy neprijal. Nebol stanovený dátum pre prijatie stanoviska Európskeho parlamentu v rámci prvého čítania. 3. Lisabonská zmluva nadobudla platnosť 1. decembra 2009. Právnym základom pre poskytnutie prístupu verejnosti k dokumentom je teraz článok 15 ods. 3 konsolidovaného znenia Zmluvy o fungovaní Európskej únie. Toto nové ustanovenie rozširuje právo verejnosti na prístup k dokumentom na dokumenty všetkých inštitúcií, orgánov, úradov a agentúr Únie. Na Súdny dvor Európskej únie, Európsku centrálnu banku a Európsku investičnú banku sa toto ustanovenie vzťahuje iba vtedy, ak vykonávajú svoje administratívne úlohy. Toto nariadenie sa vzťahuje priamo len na Európsky parlament, Radu a Komisiu. Jeho uplatňovanie však bolo rozšírené na agentúry, a to prostredníctvom osobitného ustanovenia v ich príslušných zakladajúcich aktoch. Okrem toho, niekoľko inštitúcií a orgánov dobrovoľne prijalo akty, v ktorých sú stanovené pravidlá prístupu k ich dokumentom, ktoré sú rovnaké ako pravidlá uvedené v nariadení (ES) č. 1049/2001, alebo sú im podobné. 4. S cieľom zohľadniť toto rozšírenie inštitucionálnej pôsobnosti práva verejnosti na prístup k dokumentom Komisia zahrnula svoj návrh z 30. apríla 2008 na prepracovanie nariadenia (ES) č. 1049/2001 do svojho oznámenia o dôsledkoch nadobudnutia platnosti Lisabonskej zmluvy na prebiehajúce medziinštitucionálne rozhodovacie postupy[2]. Spoluzákonodarci by preto mohli integrovať túto úpravu do novej zmluvy v rámci prebiehajúcich riadnych legislatívnych postupov. 5. Viac ako rok po nadobudnutí platnosti Lisabonskej zmluvy neexistuje ešte stále perspektíva, že by mohlo byť prijaté nové nariadenie o prístupe verejnosti k dokumentom, ktoré by nahradilo nariadenie (ES) č. 1049/2001. Diskusie v Európskom parlamente a v Rade ukázali, že názory na zmenu a doplnenie tohto nariadenia sa do značnej miery líšia. 6. Hoci v praxi väčšina inštitúcií, orgánov, úradov a agentúr Európskej únie uplatňuje nariadenie (ES) č. 1049/2001 alebo podobné pravidlá na dobrovoľnej báze, existuje na základe zmluvy právna povinnosť rozšíriť toto právo na prístup k dokumentom na všetky tieto subjekty. 7. Keďže väčšina inštitúcií, orgánov, úradov a agentúr Európskej únie uplatňuje nariadenie alebo podobné pravidlá, je možné rozšíriť inštitucionálnu pôsobnosť súčasného nariadenia na všetky tieto subjekty, avšak pod podmienkou rešpektovania obmedzení stanovených v zmluve, ktoré sa týkajú Súdneho dvora, Európskej centrálnej banky a Európskej investičnej banky. 8. Komisia sa preto domnieva, že nariadenie (ES) č. 1049/2001 by sa malo bezodkladne zmeniť a doplniť s cieľom rozšíriť jeho inštitucionálnu pôsobnosť v súlade s novým právnym základom pre prístup k dokumentom stanoveným v článku 15 ods. 3 Zmluvy o fungovaní Európskej únie. Táto zmena a doplnenie sa nedotýka súčasnej realizácie prepracovania nariadenia č. 1049/2001 na základe návrhu Komisie z apríla 2008. 2008/0090 (COD) Návrh NARIADENIE EURÓPSKEHO PARLAMENTU A RADY, ktorým sa mení a dopĺňa nariadenie (ES) č. 1049/2001 o prístupe verejnosti k dokumentom Európskeho parlamentu, Rady a Komisie EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 15 ods. 3, so zreteľom na návrh Európskej komisie, po predložení návrhu legislatívneho aktu parlamentom jednotlivých štátov, konajúc v súlade s riadnym legislatívnym postupom, keďže: 9. Všeobecné zásady a obmedzenia z dôvodu verejného alebo súkromného záujmu, ktorými sa riadi prístup verejnosti k dokumentom, boli stanovené v nariadení Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie[3], ktoré bolo prijaté na základe článku 255 ods. 2 Zmluvy o založení Európskeho spoločenstva. 10. V súlade s týmto článkom sa nariadenie (ES) č. 1049/2001 vzťahuje len na právo verejnosti na prístup k dokumentom Európskeho parlamentu, Rady a Komisie. 11. Po nadobudnutí platnosti Lisabonskej zmluvy bol článok 255 Zmluvy o založení Európskeho spoločenstva nahradený článkom 15 ods. 3 Zmluvy o fungovaní Európskej únie. 12. Na základe tohto nového ustanovenia má každý občan Únie a každá fyzická alebo právnická osoba s bydliskom alebo zapísaným sídlom v niektorom členskom štáte právo na prístup k dokumentom inštitúcií, orgánov, úradov a agentúr Únie bez ohľadu na to, na akom sa nachádzajú nosiči, s výhradou zásad a podmienok, ktoré určil zákonodarca v súlade s týmto článkom. Pokiaľ však ide o Súdny dvor Európskej únie, Európsku centrálnu banku a Európsku investičnú banku, toto právo verejnosti sa uplatňuje len ak vykonávajú svoje administratívne úlohy. 13. Nariadenie (ES) č. 1049/2001 by sa preto malo zodpovedajúcim spôsobom zmeniť a doplniť, PRIJALI TOTO NARIADENIE: Článok 1 Nariadenie (ES) č. 1049/2001 sa týmto mení a dopĺňa takto: 1. V článku 1 sa bod a) nahrádza takto: „a) vymedziť pravidlá, podmienky a obmedzenia z dôvodu verejného alebo súkromného záujmu, ktorými sa riadi prístup verejnosti k dokumentom inštitúcií Európskej únie definovaných v článku 3 písm. c), ktorý je stanovený v článku 15 ods. 3 Zmluvy o fungovaní Európskej únie, a to takým spôsobom, aby sa umožnil čo najširší prístup verejnosti k dokumentom,“ 2. V článku 2 sa odsek 3 nahrádza takto: „3. Toto nariadenie sa vzťahuje na všetky dokumenty uchovávané niektorou z inštitúcií definovaných v článku 3 písm. c), to znamená na dokumenty, ktoré inštitúcia vypracovala alebo získala, má ich vo svojej držbe a ktoré sa týkajú všetkých oblastí činnosti Európskej únie. Pokiaľ ide o Súdny dvor Európskej únie, Európsku centrálnu banku a Európsku investičnú banku, toto nariadenie sa uplatňuje len ak vykonávajú svoje administratívne úlohy.“ 3. Do článku 3 sa pridáva nasledujúce písmeno c): „c) „inštitúcie“ sú inštitúcie, orgány, úrady a agentúry Európskej únie vrátane Európskej služby pre vonkajšiu činnosť.“ Článok 2 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie . Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] KOM(2008) 229. [2] KOM(2009) 665. [3] Ú. v. ES L 145, 31.5.2001, s. 43.